കൃഷിനാശം നേരിട്ട പാടശേഖരങ്ങള് സന്ദര്ശിച്ചു ആലത്തൂര്: മഴക്കെടുതിയില് നാശനഷ്ടം നേരിട്ട തരൂരിലെ പാടശേഖരങ്ങളില് ഡിസിസി പ്രസിഡന്റ് എ. തങ്കപ്പന് സന്ദര്ശനം നടത്തി. പാടശേഖര സമിതി പ്രതിനിധികളായ ശിവനാരായണന്, ശശി തരൂര്, അബ്ദുള് ഖാദര്, മുഹമ്മദ്, അബ്ദുള് ഷക്കീര്, സിദ്ധീഖ് എന്നിവരുമായി സംസാരിച്ചു. തരൂര് മണ്ഡലം കോണ്ഗ്രസ് പ്രസിഡന്റ് എം. സഹദ്, മുന് പ്രസിഡന്റ് ആര്.എന്. വിജയകുമാര്, പഞ്ചായത്തംഗം പി. മനോജ് കുമാര്, സൈനുദ്ദീന് കോഴിക്കാട്, ശശി ചമ്മിണി എന്നിവരും സന്നിഹിതരായിരുന്നു. പഞ്ചായത്തിലെ വിവിധ മേഖലകളില് മഴമൂലം വ്യാപകമായി നെല്കൃഷി നശിച്ചിരുന്നു. കര്ഷകര് ആവശ്യപ്പെട്ട സമയത്ത് കൊയ്ത്തു യന്ത്രം ലഭ്യമാകാതിരുന്നതു മൂലം നഷ്ടത്തിന്റെ തോതു വര്ധിച്ചു. തരൂര് പഞ്ചായത്തില് 40 ഹെക്ടറില് അധികം കൃഷി നശിച്ചതായും 70 ലക്ഷം രൂപയുടെ ഉത്പാദന നഷ്ടം ഉണ്ടായതായും കര്ഷകര് പരാതിപ്പെട്ടു. മേഖലയില് നെല്ല് സംഭരണം ഉൗര്ജിതമാക്കാന് നടപടി സ്വീകരിക്കണമെന്നും നഷ്ടപരിഹാരം കര്ഷകര്ക്ക് വിതരണം നടത്തണമെന്നും അടുത്ത കൃഷിക്കുള്ള വിത്തും വളവും ലഭ്യമാക്കണമെന്നും എ.തങ്കപ്പന് ആവശ്യപ്പെട്ടു.